Емили Дикинсън
Не можех за смъртта да спра…

Превод от английски: Леда Милева, —

chitanka.info

Не можех за смъртта да спра,

но тя се спря за мене,

в каляска седнахме — до нас

безсмъртието беше.

Полека карахме напред,

не бързах и защо ли?

Да съм учтива в този ден,

и грижите отложих.

Вървяхме покрай школски двор

и чувахме децата,

задминахме нивя, гори

и слънцето по залез.

По-скоро то задмина нас

и тръпен хлад усетих,

че носех рокля — нежен тюл

и от воал — наметка.

Тъй стигнахме до странен дом,

едва го забелязах,

че само покривът от пръст

стърчеше над земята.

Век оттогаз, а сякаш миг,

откак в почуда зърнах,

че беше конският ни впряг

към вечността обърнат.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.